Document ID: 32008R0177

РЕГЛАМЕНТ (ЕО) № 177/2008 НА ЕВРОПЕЙСКИЯ ПАРЛАМЕНТ И НА СЪВЕТА
от 20 февруари 2008 година
за установяване на обща рамка за регистрите на предприятията за статистически цели и за отмяна на Регламент (ЕИО) № 2186/93 на Съвета
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално член 285, параграф 1 от него,
като взеха предвид предложението на Комисията,
в съответствие с процедурата, предвидена в член 251 от Договора (1),
като имат предвид, че:
(1)
Регламент (ЕИО) № 2186/93 на Съвета (2) създаде обща рамка за изготвяне на регистри на предприятията за статистически цели с хармонизирани определения, характеристики, обхват и процедури за актуализиране. За да се поддържа развитието на регистрите на предприятията в хармонизирана рамка, следва да бъде приет нов регламент.
(2)
Регламент (ЕИО) № 696/93 на Съвета от 15 март 1993 г. относно статистическите отчетни единици за наблюдението и анализа на производствената система в Общността (3) съдържа определенията на статистическите отчетни единици, които да се използват. Вътрешният пазар изисква подобрена статистическа сравнимост, за да бъдат изпълнени изискванията на Общността. За да се постигне това подобрение, следва да се приемат общи определения и описания за предприятията и другите статистически отчетни единици от значение в тази връзка.
(3)
Регламент (ЕО, Евратом) № 58/97 на Съвета от 20 декември 1996 г. относно структурната бизнес статистика (4) и Регламент (ЕО) № 1165/98 на Съвета от 19 май 1998 г. относно краткосрочната статистика (5) създадоха обща рамка за събиране и съставяне на данни, представяне и оценка на статистиката на Общността относно структурата, дейността, конкурентоспособността и резултатите на предприятията в Общността. Регистрите на предприятията за статистически цели представляват основен елемент за такава обща рамка, като позволяват организирането и координирането на статистически проучвания чрез предоставянето на хармонизирана рамка за извадки.
(4)
Регистрите на предприятията са метод, чрез който едновременно се удовлетворяват противоречивите изисквания за събиране на все повече информация за предприятията, от една страна, и за облекчаване на тяхната административна тежест, от друга страна, по-специално чрез използване на наличната информация в административни и правни документи, особено в случая на микропредприятията и малките и средните предприятия, както е посочено в Препоръка 2003/361/ЕО на Комисията. (6)
(5)
Регламент (ЕО) № 322/97 на Съвета от 17 февруари 1997 г. относно статистиката на Общността (7) установи рамката за създаване на статистическа програма на Общността и въведе обща рамка за статистическа поверителност.
(6)
Специалните правила за обработка на данните в рамката на статистическата програма на Общността не засягат Директива 95/46/EО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (8).
(7)
Регистрите на предприятията за статистически цели са основният източник на данни за бизнес демографията, тъй като те отразяват започването и прекратяването на стопански дейности, както и структурните промени в икономиката чрез концентрация или деконцентрация, обусловени от операции, като сливане, придобиване, разделяне, отделяне и преструктуриране.
(8)
Регистрите на предприятията предоставят основната информация, която се изисква, за да се отговори на силния политически интерес към развитието на селските райони не само по отношение на селското стопанство, но и по отношение на все по-честото съчетаване с други дейности, които не са обхванати от статистиката за селското стопанство на продуктов принцип.
(9)
Публичните предприятия заемат важна роля в националните икономики на държавите-членки. Директива 80/723/ЕИО на Комисията от 25 юни 1980 г. относно прозрачността на финансовите отношения между държавите-членки и публичните предприятия (9) включва в приложното си поле определени категории публични предприятия. Ето защо публичните предприятия и публичните дружества следва да бъдат посочени в регистрите на предприятията, а това може да се направи чрез институционална секторна класификация.
(10)
Необходима е информация относно връзките на контрол между юридическите единици, за да може да се определят групите от предприятия, да се обособят правилно предприятията, да се очертаят характеристиките на големите и сложни единици и да се проучи нивото на концентрация на определени пазари. Информацията за групите от предприятия подобрява качеството на регистрите на предприятията и може да бъде използвана за намаляване на риска от разкриване на поверителна информация. Някои финансови данни често придобиват по-ясен смисъл на нивото на групата или подгрупата, отколкото на нивото на индивидуалното предприятие; всъщност те може да бъдат посочени и само на нивото на групата или подгрупата. Регистрирането на данни за групите от предприятия позволява, когато това е необходимо, провеждането на проучвания на групата, а не на предприятията в групата, което може съществено да намали натоварването на респондентите. За да могат да отразяват групите от предприятия, регистрите на предприятията следва да бъдат допълнително хармонизирани.
(11)
Нарастващата икономическа глобализация е предизвикателство за настоящото изготвяне на няколко вида статистики. Чрез регистриране на данни от мултинационалните групи от предприятия регистрите на предприятията се превръщат в основен инструмент за подобряването на редица статистики, свързани с глобализацията: международната търговия със стоки и услуги, платежния баланс, преките чуждестранни инвестиции, чуждестранните свързани предприятия, научноизследователската и развойната дейност и иновациите, както и международния трудов пазар. Повечето от тези статистики обхващат цялата икономика и поради това изискват регистрите на предприятията да обхващат всички стопански отрасли.
(12)
Съгласно член 3, параграф 2 от Регламент (Евратом, ЕИО) № 1588/90 на Съвета от 11 юни 1990 г. за предоставянето на поверителна статистическа информация на Статистическата служба на европейските общности (10) националните правила за статистическа поверителност не могат да бъдат прилагани за възпрепятстване на предаването на поверителни статистически данни на органа на Общността (Евростат), когато акт на общностното право предвижда предаването на такива данни.
(13)
За да се гарантира изпълнението на задълженията, заложени в настоящия регламент, институциите на държавите-членки, които отговарят за събирането на данни, могат да имат нужда от достъп до източници на административни данни, като регистри на данъчните и органите за социална сигурност, на централните банки, на други публични институции и други бази данни, съдържащи информация относно презгранични сделки и позиции, винаги когато такива данни са необходими за изготвянето на статистика на Общността.
(14)
Регламент (ЕО) № 184/2005 на Европейския парламент и на Съвета от 12 януари 2005 г. за статистиката на Общността относно платежния баланс, международната търговия с услуги и преките чуждестранни инвестиции (11) въведе обща рамка за съставянето, предаването и оценката на съответната статистика на Общността.
(15)
Мерките, необходими за прилагане на настоящия регламент, следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (12).
(16)
По-специално Комисията следва да бъде оправомощена да взема решения относно отразяването на най-малките предприятия и на изцяло резидентните групи от предприятия, да актуализира списъка, определенията и правилата за последователност на характеристиките на регистъра в приложението, да установи общи стандарти за качество, както и за съдържанието и периодичността на докладите за качество, и да приеме правила за актуализирането на регистъра. Тъй като тези мерки са от общ характер и са предназначени да изменят несъществени елементи на настоящия регламент, включително чрез допълването му с нови несъществени елементи, те трябва да бъдат приети в съответствие с процедурата по регулиране с контрол, предвидена в член 5a от Решение 1999/468/ЕО.
(17)
Следователно Регламент (ЕИО) № 2186/93 следва да бъде отменен.
(18)
Бяха проведени консултации със Статистическия програмен комитет, създаден с Решение 89/382/ЕИО, Евратом на Съвета (13),
ПРИЕХА НАСТОЯЩИЯ РЕГЛАМЕНТ:
Член 1
Цел
Настоящият регламент определя обща рамка за регистрите на предприятията за статистически цели в Общността.
Държавите-членки създават един или повече хармонизирани регистри за статистически цели като инструмент за подготовката и координацията на проучвания, като източник на информация за статистическия анализ на бизнес популацията и нейната демография, за използването на административни данни и за идентифициране и изграждане на статистически единици.
Член 2
Определения
За целите на настоящия регламент се прилагат следните определения:
а)
„юридическа единица“, „предприятие“, „местна единица“ и „група от предприятия“ имат значението, определено в приложението към Регламент (ЕИО) № 696/93;
б)
„национални органи“ има значението, определено в член 2 от Регламент (ЕО) № 322/97;
в)
„статистически цели“ има значението, определено в член 2, параграф 4 от Регламент (ЕИО) № 1588/90;
г)
„мултинационална група от предприятия“ означава група от предприятия, в която има поне две предприятия или юридически единици, разположени в различни страни;
д)
„непълна група от предприятия“ означава предприятия и юридически единици от мултинационална група от предприятия, които са резидентни за една и съща държава. Тя може да се състои и само от една единица, ако останалите единици са нерезидентни. Едно предприятие може да бъде непълна група от предприятия или част от нея.
Член 3
Приложно поле
1. В съответствие с определенията в член 2 и при спазване на ограниченията, определени в настоящия член, се създават регистри за:
а)
всички предприятия, осъществяващи стопански дейности, които допринасят за брутния вътрешен продукт (БВП), и техните местни единици;
б)
юридически единици, от които са съставени тези предприятия;
в)
непълни групи предприятия и мултинационални групи от предприятия; и
г)
изцяло резидентни групи от предприятия.
2. Изискването на параграф 1 обаче не се прилага спрямо домакинствата, когато произвежданите от тях стоки и услуги са за собствена консумация или са свързани с отдаването под наем на собствен имот.
3. Местните единици, които не представляват отделни юридически образувания (клонове), които са зависими от чуждестранни предприятия и са класифицирани като квазикорпорации в съответствие с Европейската система от сметки 1995, установена с Регламент (ЕО) № 2223/96 на Съвета от 25 юни 1996 г. относно Европейската система от национални и регионални сметки в Общността (14) и Системата от национални сметки на Обединените нации от 1993 г., се смятат за предприятия за целите на регистрите на предприятията.
4. Групите предприятия могат да бъдат идентифицирани чрез връзките на контрол между техните юридически единици. За да се очертаят групите от предприятия, се прилага определението за контрол, посочено в точка 2.26 от приложение A към Регламент (ЕО) № 2223/96.
5. Настоящият регламент се прилага само към единици, които - изцяло или частично - осъществяват стопанска дейност. Всяка дейност, която включва предлагането на стоки и услуги на даден пазар, се смята за стопанска дейност. За целите на регистрите на предприятията непазарните услуги, допринасящи за БВП, както и прякото и непрякото участие в капитала на активни юридически единици също се смятат за стопански дейности. Икономически неактивните юридически единици са част от предприятие единствено в съчетание с икономически активни юридически единици.
6. Мерките, предназначени да изменят несъществените елементи на настоящия регламент, касаещи степента, до която предприятия с по-малко от едно лице, заето на непълно работно време, и изцяло резидентните групи от предприятия без статистическо значение за държавите-членки да бъдат включени в регистрите, както и определението за единици, съответстващи на единиците на селскостопанската статистика, се определят съгласно процедурата по регулиране с контрол, посочена в член 16, параграф 3.
Член 4
Източници на данни
1. При спазване на условията за качество, посочени в член 6, държавите-членки могат да събират информацията, изискана съгласно настоящия регламент, като използват всички източници, които сметнат за подходящи. Националните органи са оправомощени, в рамките на тяхната област на компетентност, да събират за статистически цели информацията по настоящия регламент, която се съдържа в административните и правните документи.
2. Когато изискваните данни не могат да бъдат събрани срещу разумни разходи, националните органи могат да използват процедури за статистически прогнози, като спазват изискването за точност и качество.
Член 5
Характеристики на регистъра
1. Единиците, включени в регистрите, се характеризират с идентификационен номер и описателните елементи, посочени в приложението.
2. Мерките, предназначени да изменят несъществени елементи на настоящия регламент, като го допълнят в частта относно актуализирането на списъка с характеристики и определянето на характеристиките и правилата за последователност, се приемат в съответствие с процедурата по регулиране с контрол, посочена в член 16, параграф 3.
Член 6
Стандарти и доклади за качество
1. Държавите-членки предприемат всички необходими мерки за гарантиране на качеството на регистрите на предприятията.
2. Държавите-членки при поискване представят на Комисията (Евростат) доклади относно качеството на регистрите на предприятията (наричани по-долу „доклади за качество“).
3. Мерките, свързани с общите стандарти за качество, както и съдържанието и периодичността на докладите за качеството, и предназначени да изменят несъществени елементи на настоящия регламент, като го допълнят, се приемат съгласно процедурата по регулиране с контрол, посочена в член 16, параграф 3, като се вземат под внимание и разходите по съставяне на данните.
4. Държавите-членки информират Комисията (Евростат) относно основните методологични и други промени, които биха повлияли на качеството на регистрите на предприятията, веднага щом те им станат известни и не по-късно от шест месеца след влизането в сила на такава промяна.
5. Комисията представя пред Европейския парламент и пред Съвета доклад относно прилагането на настоящия регламент, като се спира по-специално на разходите на статистическата система, тежестите за предприятията и ползите от системата.
Член 7
Ръководство с препоръки
Комисията публикува ръководство с препоръки за регистрите на предприятията. Ръководството се актуализира в тясно сътрудничество с държавите-членки.
Член 8
Срокове и периодичност
1. Вписванията и заличаванията от регистрите се актуализират поне веднъж годишно.
2. Честотата на актуализиране зависи от вида единица, съответната променлива, размера на единицата и обичайно използвания при актуализирането източник.
3. Мерките, свързани с правилата за актуализиране и предназначени да изменят несъществени елементи на настоящия регламент, като го допълнят, се приемат в съответствие с процедурата по регулиране с контрол, посочена в член 16, параграф 3.
4. Държавите-членки ежегодно изготвят копие, което отразява състоянието на регистрите в края на годината, и пазят това копие поне 30 години за целите на анализа.
Член 9
Предаване на доклади
1. Държавите-членки извършват статистически анализи на регистрите и предават информацията на Комисията (Евростат), като следват формата и процедурата, определени от Комисията в съответствие с процедурата по регулиране с контрол, посочена в член 16, параграф 2.
2. Държавите-членки предават на Комисията (Евростат), по нейно искане, всякаква релевантна информация във връзка с прилагането на настоящия регламент в държавите-членки.
Член 10
Обмен на поверителни данни между държавите-членки
Обменът на поверителни данни между държавите-членки може да се осъществи, изключително за статистически цели, между подходящите национални органи от различните държави-членки в съответствие с националното законодателство, като обменът трябва да гарантира качеството на информацията за мултинационалните групи от предприятия в Европейския съюз. Националните централни банки могат да участват в обмена в съответствие с националното законодателство.
Член 11
Обмен на поверителни данни между Комисията (Евростат) и държавите-членки
1. Националните органи предават на Комисията (Евростат) данни за мултинационалните групи от предприятия и техните съставни единици, както е посочено в приложението, за да предоставят информация - изключително за статистически цели - относно мултинационалните групи в Европейския съюз.
2. За да гарантира съгласуваното отразяване на данните, Комисията (Евростат) предава, изключително за статистически цели, на съответните национални органи във всяка държава-членка данни за определена мултинационална група от предприятия, включително и за нейните съставни единици, когато поне една юридическа единица на групата се намира на територията на тази държава-членка.
3. За да се гарантира използването изключително за статистически цели на предадените по настоящия член данни, форматът, сигурността и мерките за поверителност, както и процедурата за предаване на данни относно индивидуални единици пред Комисията (Евростат) и за предаване на данни относно мултинационалните групи от предприятия на съответните национални органи се приемат в съответствие с процедурата по регулиране, посочена в член 16, параграф 2.
Член 12
Обмен на поверителни данни между Комисията (Евростат) и централните банки
1. За целите на настоящия регламент между Комисията (Евростат) и централните банки, както и между Комисията (Евростат) и Европейската централна банка може да се осъществи обмен на поверителни данни, изключително за статистически цели, когато обменът гарантира качеството на информацията за мултинационалните групи от предприятия в Европейския съюз и когато обменът е изрично разрешен от съответния национален орган.
2. За да се гарантира използването изключително за статистически цели на данните, предавани съгласно настоящия член, форматът, сигурността и мерките за поверителност, както и процедурата за предаване на данни относно мултинационалните групи от предприятия на националните централни банки и на Европейската централна банка се приемат в съответствие с процедурата по регулиране, посочена в член 16, параграф 2.
Член 13
Поверителност и достъп до данни, които могат да бъдат идентифицирани
1. Когато Комисията (Евростат), националните органи, националните централни банки или Европейската централна банка получат поверителни данни съгласно членове 10, 11 и 12, те обработват информацията при спазване на поверителността в съответствие с Регламент (ЕО) № 322/97.
2. За целите на настоящия регламент и без да се засяга член 14 от Регламент (ЕО) № 322/97, между националните органи и Комисията (Евростат) може да се осъществи всякакъв вид предаване на поверителни данни до степента, до която това предаване е необходимо за изготвянето на определена статистика на Общността. Всякакво допълнително предаване следва да бъде изрично разрешено от националния орган, събрал данните.
Член 14
Преходен период и дерогации
Когато регистрите на предприятията изискват основно изменение, Комисията може да предостави дерогация по искане на държава-членка за преходен период до не по-късно от 25 март 2010 г.
По отношение на селското, горското и рибното стопанство, публичната администрация и отбраната и задължителната социална сигурност, както и допълнителните характеристики, свързани с групите от предприятия, Комисията може да предостави дерогация по искане на държава-членка за преходен период до не по-късно от 25 март 2013 г.
Член 15
Мерки за прилагане
1. Следните мерки, предназначени да изменят несъществени елементи на настоящия регламент, включително чрез допълването му, се приемат в съответствие с процедурата по регулиране с контрол, посочена в член 16, параграф 3:
а)
включването на най-малките предприятия и на изцяло резидентните групи от предприятия, както е предвидено в член 3, параграф 6;
б)
актуализирането на списъците с характеристики на регистрите в приложението, техните определения и правила за последователност, както се предвижда в член 5, като се отчитат принципът, че ползите от актуализирането следва да надвишават разходите и принципът, че необходимите допълнителни ресурси за всяка държава-членка или за предприятията следва да се запазят в разумни граници;
в)
установяването на общи стандарти за качество, както и съдържанието и периодичността на докладите за качество, предвидени в член 6, параграф 3; и
г)
правилата за актуализиране на регистрите съгласно член 8, параграф 3.
2. Приемат се следните мерки съгласно процедурата по регулиране, посочена в член 16, параграф 2:
а)
предаването на информация, получена от статистическите анализи на регистрите, предвидени в член 9;
б)
предаването на данни относно индивидуални единици за мултинационални групи от предприятия между Комисията (Евростат) и държавите-членки съгласно член 11; и
в)
предаването на данни за мултинационални групи от предприятия между Комисията (Евростат) и централните банки съгласно член 12.
Член 16
Комитет
1. Комисията се подпомага от Статистическия програмен комитет.
2. При позоваване на настоящият параграф се прилагат членове 5 и 7 от Решение 1999/468/ЕО, като се вземат предвид разпоредбите на член 8 от него.
Срокът, установен в член 5, параграф 6 от Решение 1999/468/ЕО, се определя на три месеца.
3. При позоваване на настоящия параграф се прилагат член 5a, параграфи 1-4 и член 7 от Решение 1999/468/ЕО, като се вземат предвид разпоредбите на член 8 от него.
Член 17
Отмяна
Регламент (ЕИО) № 2186/93 се отменя.
Позоваванията на отменения регламент се смятат за позовавания на настоящия регламент.
Член 18
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Страсбург на 20 февруари 2008 година.

Labels: 12
4
19